# Arne Myrdal

### Fra Wikipedia, den frie encyklopedi

Arne Johannes Myrdal (født 2. november 1935 i Arendal) var en norsk aktivist og høyre-ekstremist som ble mest kjent for sin harde motstand mot innvandring i Norge på 1990-tallet.

Allerede i 1989 begynte Myrdal å markere seg da han ble varetektsfengslet etter at politiet fant fem kilo dynamitt hjemme hos ham. I løpet av etterforskningen kom det frem at Myrdal hadde lagt planer om å sprenge et asylmottak utenfor Arendal. Myrdal ble dømt til fengsel for dette forholdet.

En av de første gangene Myrdal markerte seg i media var i april 1990, da norske TV-seere ble vitne til det såkalte Fevik-slaget der illsinte innvandringsmotstandere, med Arne Myrdal i spissen, kjeppjagde en gruppe på 40-50 demonstranter som kom i egen buss fra Kristiansand. Demonstrantene ble møtt med trekøller og kjetting da de kom til Fevik, hvor Folkebevegelsen mot innvandring holdt landsmøte. Fem personer ble skadet og kjørt til legevakten efter tumultene. Myrdal ble i 1992 idømt fire måneders fengsel for dette angrepet. Det var under dette slaget at Myrdal ropte de etterhvert så berømte ordene «nå tar me dei» før de angrep.

Myrdal ble særlig kjent etter Brummundal-slaget i august 1991 der noen lokale ungdommer brakte sammen med noen tilreisende demonstranter under et møte arrangert av ham selv og organisasjonen Norge Mot Innvandring. 9. november samme år vakte han på ny stor oppsikt da han holdt sin berømte tale på Youngstorget. Talen ble imidlertid et nederlag da rundt 10 000 motdemonstranter snudde ryggen til ham i en aksjon kalt vend Arne Myrdal ryggen. Det vakte også en viss oppsikt at datoen for talen falt på samme dato som Krystallnatten.

I 1991 gikk Myrdal ut av FMI og startet sin egen organisasjon kalt Norge Mot Innvandring (NMI). Årsaken var at Myrdal ønsket mer handling og mindre prat.

Myrdal og FMI kom på nytt i offentlighetens søkelys da han gikk ut og påstod han hadde opprettet et landssvikregister. I følge Myrdal drev FMIs lokallag innsamling av personopplysninger til det ulovlige registeret. I følge Dagbladet den 23. oktober 1992 hadde Arne Myrdal først søkt Datatilsynet om konsesjon til å opprette registeret. I følge samme avis gjorde Myrdal dette etter oppfordring fra Vidar Kleppe. Vidar Kleppe bekreftet i et intervju med Dagbladet samme dag at han virkelig hadde oppfordret Myrdal til å søke om tillatelse til å opprette landssviksregisteret.

I november 1992 ble Arne Myrdal banket opp utenfor sitt hjem i Arendal. Angriperne – to menn og en kvinne – sa at overfallet var en hilsen fra SOS Rasisme og en takk for sist etter Fevik-slaget. SOS Rasisme sentralt tok kraftig avstand fra angrepet og hevdet at de ikke hadde noe med Fevik-slaget å gjøre.

Arne Myrdal var lokalpolitiker for Arbeiderpartiet i tiden før hans engasjement i FMI.

Etter 1992 trakk Myrdal seg mer vekk fra medienes søkelys. Han begynte etterhvert å interesere seg for lokalhistorie.

## [rediger] Bibliografi

- Sannheten skal fram. Bind 1. - Tilegnet alle gode nordmenn (1990)

## [rediger] Ekstern lenke

- Da verden kom til Norge
- Vis Myrdal ryggen!

Hentet fra «http://no.wikipedia.org../../../a/r/n/Arne_Myrdal_448f.html»

Kategori: Fødsler i 1935

##### Views

- Artikkel
- Diskusjon
- Nåværende versjon

##### prosjektrelatert

- Hjelp
- Ny bruker?
- Prosjektportal
- Last opp fil
- Tinget

##### Søk